Materiál na rokovanie pre Mestské zastupiteľstvo v Žiline

1. Správa o činnosti Mestskej polície Žilina za I. polrok 2008

Materiál obsahuje :

1. Návrh na uznesenie
2. Dôvodovú správu
3. Materiál

Predkladá :

Mgr. Stanislav  K ľ u č k a
__________________________
náčelník Mestskej polície Žilina

Vypracoval :

Mgr. Stanislav  K ľ u č k a
náčelník MP Žilina

V Žiline, 15.7.2008

Uznesenie č. ________/2008

Mestské zastupiteľstvo v Žiline

I.	Schvaľuje :

      1. Správu o činnosti Mestskej polície Žilina za I. polrok 2008

Dôvodová práva

Správa o činnosti Mestskej polície Žilina za I. polrok 2008
     Správa o činnosti Mestskej polície Žilina popisuje činnosti, ktoré Mestská polícia Žilina vykonávala v zmysle ustanovení zákona č. 564/1991 Zb. o obecnej polícii v období I. polroka 2008.
     Správa obsahuje zhodnotenie činnosti Mestskej polície v Žiline za hodnotené obdobie až na úroveň jednotlivých oddelení ako aj údaje o činnosti v oblasti dozoru nad dodržiavaním všeobecne platných právnych noriem na území Mesta Žilina vrátane všeobecne záväzných nariadení mesta. V správe sú uvedené taktiež štatistické údaje k jednotlivým priestupkom a iným zisteným porušeniam zákonov, ktoré boli zaznamenané pri výkone činností mestskej polície napr. trestné činy a pod. 
     Okrem uvedeného správa obsahuje zhodnotenie činností v rámci súčinnosti a spolupráce s inými poriadkovými a bezpečnostnými zložkami a taktiež aj s útvarmi a organizáciami na úrovni samosprávy. 

     

Správa o činnosti Mestskej polície Žilina
za I. polrok 2008

OBSAH

1.	Úvod
2.	Tabuľkové zloženie a činnosť jednotlivých oddelení
3.	Štatistika ostatných činností MP v I. polroku 2008
4.	Materiálno technické zabezpečenie
5.	Spolupráca s inými orgánmi a organizáciami
6.	Záver

1.	Úvod

     Mestská polícia Žilina (ďalej len MP Žilina) je orgánom obecného zastupiteľstva v zmysle zákona 369/1990 Zb. o obecnom zriadení a zároveň poriadkovým útvarom pôsobiacim pri zabezpečovaní obecných vecí verejného poriadku, ochrany životného prostredia v meste a plnení úloh vyplývajúcich zo všeobecne záväzných nariadení mesta, uznesení mestského zastupiteľstva a rozhodnutí primátora mesta v zmysle zákona 564/1991 Zb o obecnej polícii  (ďalej len zákon o obecnej polícii).	
     Základné úlohy, oprávnenia, povinnosti, spôsob organizácie a riadenia sú dané zákonom o obecnej polícii ako aj  základné požiadavky pre uchádzača o prácu príslušníka mestskej  polície.

     Príslušníkom obecnej polície sa všeobecne v zmysle zákona o obecnej polícii môže stať len bezúhonná osoba, staršia ako 21 rokov, ktorá je telesne, duševne a odborne spôsobilá na plnenie úloh obecnej polície.  Uchádzač o prácu príslušníka MP Žilina, ktorý je zamestnancom Mesta Žilina musí okrem požiadaviek zákona o obecnej polícii spĺňať i požiadavky kladené na zamestnanca, ktorý vykonáva prácu v zmysle zákona 552/2003 Z. z. o výkone práce vo verejnom záujme. Obe tieto právne normy vyžadujú, aby uchádzač o prácu príslušníka obecnej polícii bol bezúhonnou osobou, čo dokladuje výpisom z registra trestov, nie starším ako 3 mesiace a čestným vyhlásením, že nebol odsúdený za úmyselný trestný čin.               
     Fyzickú spôsobilosť preukazuje vyšetrením na oddelení telovýchovného lekárstva NsP Žilina, so zameraním testov na fyzickú záťaž  pri výkone práce príslušníka mestskej polície. 
     Duševná spôsobilosť je preukazovaná úspešným absolvovaním psychotestov na oddelení klinickej psychológie NsP Žilina. Jedná sa o komplexné posúdenie osobnosti uchádzača, so zameraním sa na posúdenie reakcií pri psychickej záťaži najmä na možné skratové konanie ale taktiež schopnosti uchádzača riadiť sa príkazmi, rozkazmi a pokynmi nadriadených. Dôležitým je taktiež faktor správneho úsudku a rozhodnosti uchádzača vzhľadom na skutočnosť, že príslušník MP Žilina je pri výkone úloh Mestskej polície Žilina ozbrojený. Nemalý dôraz sa kladie na schopnosť komunikácie a pohybu v societe. 
     Všetky tieto kritériá sú riešené v rámci predzmluvných vzťahov. Pokiaľ uchádzač o prácu príslušníka MP Žilina splní tieto požadované kritériá, je možné uzatvoriť s uchádzačom pracovný pomer.
     Nie nepodstatnou skutočnosťou pri prijímacom konaní je i skúmanie pohnútok, prečo sa uchádzač rozhodol práve pre  prácu príslušníka mestskej polície. Pokiaľ ho k tomu vedú vyložene existenčné dôvody, bez väčšieho záujmu o samotnú prácu je takmer pravidlom, že takýto zamestnanec zotrvá v pracovnom pomere pomerne krátko, pretože pokiaľ sa mu naskytne práca s lepším finančným ohodnotením, resp. práca v zahraničí, alebo práca so zákonom garantovanými sociálnymi istotami – napr. v Policajnom zbore, resp. justičnej stráži, požiada najneskôr do 2 rokov o skončenie pracovného pomeru.
     Pokiaľ uchádzač o prácu príslušníka MP má skutočne záujem o tento druh práce, zotrváva v pracovnom pomere i vtedy, ak sa mu ponúkajú možnosti zamestnania s lepším finančným ohodnotením. Z takéhoto uchádzača sa spravidla stáva skutočne dobrý príslušník mestskej polície.
     Pokiaľ ide o získanie odbornej spôsobilosti uchádzači o prácu príslušníka mestskej polície musia absolvovať v Školiacom a výcvikovom stredisku Mestskej polície Žilina vzdelávanie v zmysle NV SR č. 590/2003 Z. z. v dennom štúdiu v rozsahu 420 hodín. Rozsah a obsah vzdelávania sú dané horeuvedeným  nariadením vlády SR. Po absolvovaní vzdelávania skladá uchádzač, pred komisiou určenou Prezídiom Policajného zboru SR, skúšky odbornej spôsobilosti. Skúšky pozostávajú z vedomostného testu a ústnych skúšok. Predpokladom pre postúpenie k ústnym skúškam je úspešné absolvovanie vedomostného testu. Po úspešnom absolvovaní skúšok získava uchádzač Osvedčenie o odbornej spôsobilosti príslušníka obecnej polície, na základe čoho sa stáva príslušníkom obecnej a mestskej polície. 
2.	Tabuľkové zloženie MP a činnosť jednotlivých oddelení  

     Príslušníci MP Žilina sa pri výkone úloh, oprávnení a právomocí riadia najmä zákonom o obecnej polícii s aplikáciou zákona č. 372/1990 Zb. o priestupkoch a všeobecne záväznými nariadeniami mesta. Dokonalá znalosť týchto právnych noriem je základnou podmienkou výkonu práce príslušníka obecnej polície. 

     Činnosť Mestskej polície v Žiline je okrem uvedených právnych aktov upravená aj Štatútom a Organizačným poriadkom Mestskej polície v Žiline platnými od 1.9.2007, kedy došlo k zmene organizácie a riadenia mestskej polície. Bola vytvorená nová organizačná štruktúra mestskej polície, ktorá priniesla množstvo inovatívnych prvkov, na základe čoho  je možné efektívnejšie využívať sily a prostriedky mestskej polície pri plnení úloh vyplývajúcich z platných právnych noriem upravujúcich činnosť mestskej polície ako aj  potrieb mesta a občanov. Základnú štruktúru tvoria náčelník, zástupca, sekretariát náčelníka,  oddelenie odborných policajných činností, školiace a výcvikové stredisko, operačné stredisko a tri oddelenia výkonu. V súčasnosti pracujú na Mestskej polícii v Žiline 76 policajti a 2 občianski pracovníci. 

Tabuľkové zloženie pracovných zaradení na MP v Žiline  

Pracovné zaradenie 	Policajti	OP	
Náčelník + zástupca náčelníka MP	2		
Sekretariát náčelníka		2	
Operačné stredisko	6		
Školiace a výcvikové stredisko	1		
Oddelenie odborných policajných činností 	8		
Oddelenia výkonu 	59		
Spolu	76	2	

Činnosť operačného strediska 

     Operačné stredisko spolu s oddeleniami výkonu zabezpečovalo v  hodnotenom období nepretržitú 24 hodinovú prevádzku Mestskej polície v Žiline. Pre potreby občanov bola k dispozícii tiesňová linka 159. Prostredníctvom tejto linky zriadenej na operačnom stredisku mali možnosť občania oznamovať svoje podnety a požiadavky nepretržite počas celého dňa.    Chod operačného strediska mestskej polície zabezpečuje 6 operačných dôstojníkov, ktorých   hlavnou náplňou je koordinácia všetkých policajných činnosti v teréne ako aj činností na operačnom stredisku, komunikácia s oznamovateľmi telefonicky aj osobne, prijímanie oznámení o priestupkoch, riadenie hliadok cez rádiostanice a  iné  komunikačné prostriedky (PDA), elektronická evidencia udalostí („Zvodka“), vydávanie výzbrojných a výstrojných súčiastok slúžiacim policajtom. Mimoriadne situácie telefonicky konzultuje a rieši s náčelníkom príp. zástupcom mestskej polície.
     Okrem týchto činností monitoruje výstupné zariadenia kamerového systému a podľa potreby vysiela hliadky na miesto kde dochádza k narušeniu verejného poriadku alebo inej protispoločenskej činnosti.
     Počas neprítomnosti náčelníka, zástupcu resp. veliteľov oddelení a v čase dní pracovného voľna a pokoja, riadi činnosť a chod celej polície podľa aktuálnej bezpečnostnej situácie v meste, pričom o mimoriadnych udalostiach okamžite informuje náčelníka, zástupcu náčelníka príp. primátora mesta. 
     V I. polroku 2008 sa podarilo vedeniu MP vybudovať nové operačné stredisko spĺňajúce všetky požiadavky na pracovisko s 24 hodinovou prevádzkou, pripravené aj na výkon činnosti pri obsluhe kamerového systému osobami so zníženou pracovnou schopnosťou. 
     S činnosťou operačného strediska bezprostredne súvisí zavedenie nového informačného systému MEMPHIS do práce MP v Žiline v I. polroku 2008, prostredníctvom ktorého sa zjednodušila činnosť operačného strediska ako aj samotná práca policajtov v teréne ako aj s vybudovaním strediska registrovaných poplachov (SRP), ktoré obsluhuje operačný dôstojník  a podľa charakteristiky prijatého signálu vykonáva opatrenia na ochranu chráneného objektu. V súčasnosti je pripojených na  SRP MP Žilina 12 objektov. Tento stav sa postupne zvyšuje.    

Činnosť oddelenia odborných policajných činností 

     Oddelenie odborných policajných činností má personálne obsadenie 8 policajtov vrátane veliteľa oddelenia. V rámci oddelenia odborných policajných činností (ďalej len OOPČ) existujú referáty ktoré sa zaoberajú špecializovanými druhmi činnosti. Ich činnosť riadi a koordinuje veliteľ OOPČ MP Žilina. 

Referát priestupkov

     V 1. polroku 2008 plnil úlohy vyplývajúce mestskej polícii zo zákona o obecnej polícii a z príslušných  pracovných náplní policajtov priestupkového oddelenia a následne referátu priestupkov ako aj iné nariadenia a pokyny veliteľa oddelenia odborných policajných činností a náčelníka MP.
     Boli spracované agendy pre správne konanie vo veci priestupkov, ktoré neboli  vyriešené v blokovom konaní ako aj priestupky,  ktoré nie je mestská polícia oprávnená riešiť avšak boli mestskou políciou zistené, prípadne boli mestskej polícii oznámené, pričom spisový materiál bol odstúpený na správne konanie príslušným orgánom štátnej správy. Celkom bolo v 1. polroku 2008 na referáte priestupkov spracovaných 347 priestupkov, z ktorých boli 2 odoslané na správne konanie Dopravnému inšpektorátu, 54 na správne konanie Obvodnému úradu, v blokovom konaní bolo vyriešených na základe predvolania 99 priestupkov (pokuty v hodnote 28.500 Sk), vyriešených pohovorom bolo 18 priestupkov, odložených resp. uložených podľa §60/3 zák. SNR č. 372/90 Zb. o priestupkoch bolo 19 priestupkov. V riešení zostáva 152 priestupkov.
     V 1. polroku 2008 pokračovala komunikácia s priestupkovými oddeleniami iných mestských resp. obecných polícií v rámci SR, kde bolo zabezpečované vybavenie ich dožiadaní vo veci priestupkov spáchaných na ich príslušnom území občanmi mesta Žilina v počte 25 ks. Naopak boli na príslušné polície odoslané priestupky na doriešenie v počte 5 ks, ktoré spáchali ich obyvatelia na území nášho mesta nakoľko sa nedostavili na písomnú výzvu na objasnenie priestupku na referát priestupkov do Žiliny.
     Pracovníkmi referátu je priebežne podľa potreby zabezpečovaná poradenská a konzultačná činnosť pre mestských policajtov pri riešení priestupkov v blokovom konaní a metodicky usmerňovaná  ich činnosť pri spracovávaní priestupkov, ktoré odovzdávajú na doriešenie referátu priestupkov. Pracovník referátu priestupkov sa pravidelne  počas školského roka 1x mesačne zúčastňoval na celoštátnom prevenčnom projekte „Správaj sa normálne“ v spolupráci s Policajným zborom SR.
     Boli preverované podnety a oznámenia páchania priestupkov zo strany občanov, jednotlivých pracovísk MÚ Žilina, ObÚ, KÚ Žilina a PZ SR.
     V mesiaci marec bol vypracovaný návrh osadenia dopravných značiek B5 (zákaz vjazdu nákladným motorovým vozidlám), B23 zákaz odbočenia a E9 (dodatková značka – len zásobovanie) na sídliská Vlčince, Solinky a Hájik, ktorý bol odstúpený na Mestský úrad Žilina, odbor dopravy a komunálnych služieb. Mesto Žilina po preskúmaní a vyjadrení Okresného riaditeľstva Policajného zboru SR – okresného dopravného inšpektorátu nesúhlasilo s predloženým návrhom a navrhlo vypracovať projektovú dokumentáciu, v ktorej budú riešené jednotlivé problémové miesta parkovania nákladných vozidiel.
     V mesiaci apríl bolo na základe interpelácie poslancov i občanov mesta Žilina vypracované doplnené znenie VZN Mesta Žilina č. 6/92 o udržiavaní všeobecnej čistoty, ochrany zelene a likvidácie odpadu na území mesta Žilina, ČASŤ I, článok 4, odsek 5, ohľadom parkovania vozidiel na nespevnených plochách a parkovanie nákladných vozidiel v obytných zónach. Zatiaľ bez vyjadrenia Mesta Žilina.
     Referátom priestupkov je zabezpečovaná aj správa kamerového systému mesta Žilina, t.j. nastavovanie kamier, prezeranie záznamov, zálohovanie záznamov pri zistených priestupkoch resp. spáchaných trestných činoch a postupovanie záznamov orgánom činných v trestnom konaní, školenie pracovníkov pri obsluhe kamerového systému, zabezpečovanie servisných opráv systému. 
 
    Referátom priestupkov je taktiež zabezpečovaná a spracovávaná štatistika priestupkov spáchaných na území mesta riešených celou Mestskou políciou v Žiline.  

Štatistika priestupkov riešených MP Žilina v I. polroku 2008 (okrem pohovorov a výziev)
 	 	§ 47	§ 49	§ 50	§ 22	VZN obce	Ostatné	Spolu	
1	Celkový počet priestupkov	484	47	195	4580	1251	417	6974	
									
2	Počet  priestupkov zistených	333	26	35	4384	1131	381	6290	
	vlastnou činnosťou								
3	Počet oznámených priestupkov	151	21	160	196	120	36	684	
	na útvar mestskej polície								
5	Celkový počet odložených	0	0	8	3	5	3	19	
	priestupkov								
6	Celkový počet oznámených	5	5	33	25	29	25	122	
	priestupkov príslušnému orgánu								
7	Celkový počet priestupkov	199	9	81	3780	969	272	5310	
	prejednaných v blokovom konaní								
	výška finančnej hotovosti (Sk)	56300	2700	47600	1347200	239800	60900	1754500	
8	Celkový počet priestupkov	41	4	64	146	23	27	305	
	prejednaných v blokovom konaní								
	vydaním bloku na pokutu								
	nezaplatenú na mieste								
	výška finančnej hotovosti (Sk) - predpis	34100	4000	51000	141100	17500	22000	269700	
9	Počet priestupkov v riešení	239	29	9	626	225	90	1218	

        Pozn.:  zák. SNR č. 372/1990 Zb.:    § 47 – priestupky proti verejnému poriadku
	                                                       § 49 – priestupky proti občianskemu spolunažívaniu
	                                                       § 50 – priestupky proti majetku
                                                                   § 22 – priestupky na úseku dopravy

Štatistika priestupkov proti VZN riešených MP Žilina v I. polroku 2008
VZN - číslo	VZN - názov	VZN - počet	
2/91	Vjazd do historického jadra mesta	12	
1/92	O podnikateľskej činnosti	2	
3/92	MPR	20	
6/92	O udržiavani všeob. čistoty a ochrany zelene - iné	98	
	chodník	152	
	trávnik	565	
	znečistená vozovka	2	
	močenie	93	
	nedopalok	55	
	zvratky	2	
	smetné nádoby	3	
12/92	O usmerňovaní podnikateľskej činnosti	18	
15/93	Výlep plagátov	39	
5/94	Reprodukovaná hudba	1	
10/94	Čierni pasažieri	63	
1/96	Cintorínsky poriadok	3	
9/98	Trhový poriadok	13	
9/01	O nakladaní s komunálnym odpadom	1	
3/04	O podmienkach držania a vodenia psov	77	
16/07	Znečistenie ovzdušia	32	
	SPOLU	1251	

Referát prevencie

     V období od 1.1.2008 do 30.6.2008 bola vykonávaná rôznorodá činnosť v oblasti prevencie. Jednalo sa o prednášky na základných a stredných školách pre niektoré ročníky, najmä pre žiakov druhého a ôsmeho ročníka ZŠ a pre druhé ročníky SŠ. V materských školách bola venovaná pozornosť na predstavenie práce polície a policajta ako priateľa. Témami jednotlivých besied a prednášok na ZŠ a SŠ bola komunikácia o súčasných dôležitých spoločenských fenoménoch, ako sú „Drogová závislosť“, „Prevencia kriminality a sociálno-patologických javov“ a „Dopravná výchova“. Taktiež prebiehal počas celého školského roka celoštátny preventívny projekt „Správaj sa normálne“, ktorý bol venovaný žiakom piateho ročníka ZŠ a obsahoval súbor desiatich tém. Na tomto projekte sa zúčastnilo 10 policajtov MP Žilina a 583 žiakov z 13 ZŠ.
     Dňa 1.6.2008 sa uskutočnil Medzinárodný deň detí na nám. A. Hlinku, ktorý organizovala Mestská polícia Žilina v spolupráci s Mestom Žilina, Železničnou políciou Žilina a so záchranármi z K-7. Tu bola predstavená okrem iného aj činnosť Mestskej polície Žilina s názornou ukážkou (zásah proti páchateľovi trestného činu). Na tomto projekte sa zúčastnilo 17 príslušníkov MP Žilina. Deti sa počas akcie mohli zahrať rôzne hry, ktoré organizoval referát prevencie a za ktoré získavali odmeny od Mesta Žilina a MP Žilina. Túto akciu navštívilo približne 1200 ľudí a mala pozitívne ohlasy medzi deťmi i dospelými. 
     V dňoch 12. a 13.6.2008 sa uskutočnila na Mestskej polícii Žilina exkurzia detí z dvoch základných škôl a to ZŠ Hollého a ZŠ Gaštanova. Jednalo sa dve triedy, ktoré boli z hľadiska aktivity na preventívnych projektoch považované za najlepšie v meste Žilina. Deti si mohli pozrieť detailne prácu polície, pomôcky, ktoré používa pri výkone úloh a spoznať a porozprávať sa s náčelníkom mestskej polície. Každý návštevník dostal od mestskej polície odmenu vo forme rôznych darčekov. 

Prednášky a besedy o drogovej závislosti:
-	Venované pre žiakov piateho až ôsmeho ročníka základných škôl a prvého a druhého ročníka stredných škôl s dôrazom na vysvetlenie škodlivosti drogy, predchádzaniu drogovej závislosti, pomoci blízkym, ktorí sú drogovo závislí a vysvetleniu nebezpečenstva drogy na organizme človeka.
Týchto prednášok sa zúčastnilo 1417 žiakov zo 47 tried. 

Prednášky a besedy o prevencii kriminality a sociálno – patologických javov:
-	Venované žiakom piateho až ôsmeho ročníka základných škôl a prvého a druhého ročníka stredných škôl s dôrazom na vysvetlenie trestnej zodpovednosti, trestného a priestupkového zákona, protiprávneho činu a jeho následku.
Týchto prednášok sa zúčastnilo 1333 žiakov zo 43 tried.

Prednášky a besedy o dopravnej výchove:
-	Venované žiakom druhého ročníka základných škôl s dôrazom na vysvetlenie potreby dodržiavania pravidiel cestnej premávky, správania sa počas pohybu na vozovke, vysvetlenie potreby ohľaduplnosti voči ostatným z hľadiska vlastnej bezpečnosti a bezpečnosti ostatných účastníkov cestnej premávky.
Týchto prednášok sa zúčastnilo 175 žiakov zo 7 tried.

Prednášky a besedy o policajnej činnosti:
-	Venované deťom v predškolskom veku s dôrazom na vykreslenie policajta, ako priateľa a predstavenie činnosti polície. Taktiež vysvetlenie činnosti v prípade, ak sa dieťa ocitne v krízovej situácii bez prítomnosti dospelej blízkej osoby.
Týchto prednášok sa zúčastnilo 140 detí z 3 materských škôl.
 
    V hodnotenom období sa prevencii venovali ďalší 6 príslušníci Mestskej polície Žilina. Jednalo sa najmä o prednášky na materských a základných školách na témy „Kriminalita“ a „Predstavenie práce polície“. 

Na prednáškach sa zúčastnilo celkovo 248 detí:
-	188 zo základných škôl z deviatich tried
-	 60 z materských škôl z dvoch tried

V 1. polroku 2008 sa zúčastnilo na preventívnych aktivitách celkovo:
-	11 príslušníkov mestskej polície
-	3117 žiakov základných, stredných a materských škôl zo 124 tried

  Referát prevencie rozpracováva „Veľký projekt Mestskej polície Žilina“, v ktorom je začlenených 5 podprojektov. Projekt je v štádiu plánovania a príprav. Predpoklad jeho spustenie je v mesiaci september 2008.
Kapitoly „Veľkého projektu“:
1.)	SSN: aktívna účasť 10 príslušníkov MP na  celoštátnom projekte „Správaj sa normálne“, ktorý prebieha v piatych ročníkov základných škôl počas celého školského roka a je organizovaný v súčinnosti s krajským riaditeľstvom PZ SR.
2.)	Dopravná výchova: realizácia multifunkčného dopravného detského ihriska, prednášky a besedy v druhom ročníku základných škôl, efektívna prevencia prebiehajúca počas celého školského roka. 
3.)	Núdzové bývanie: pomoc obetiam domáceho násilia, ponúkanie právnych rád a rozvíjanie informovanosti o obchodovaní s ľuďmi pre tých, ktorí sa pripravujú na odchod do zahraničia. Na problematike obchodu s ľuďmi sa neustále intenzívne pracuje a zhromažďujú sa nové informácie. Taktiež sa rozvíja spolupráca s mimovládnymi, štátnymi organizáciami a občianskymi združeniami pôsobiacimi v tomto sektore. Práca s rómskou komunitou: komunikácia s rómskymi spoluobčanmi a s ich zástupcami, pomoc pri začlenení sa do spoločnosti, zameranie na výchovu a vzdelanie rómskych detí.
4.)	Drogy, prevencia kriminality a  sociálno–patologických javov: pre žiakov 8. ročníka základných škôl a 2. ročníka stredných škôl, dôraz kladený na sociálnu skupinu, trávenie voľného času.
5.)	Mestská polícia deťom: organizovanie kultúrno-spoločenských a športových podujatí pre deti a mládež v meste Žilina. V tejto oblasti sa pripravujú rôzne projekty na materiálno-technické zabezpečenie.
		
Referát kynológie

Od začiatku roka 2008 sa pokračovalo v príprave pozemku pod koterce v  DPMŽ. Splaníroval sa pozemok, boli položené panely pod koterce a v apríli sa začala samostatná výstavba kotercov. Do dnešného dňa je ukončených spolu 5 kotercov. Z toho 3 koterce slúžia na dočasné umiestnenie zabehnutých a túlavých psov. V denníkoch bol uverejnený oznam ohľadom nového oddelenia, ktoré poskytuje takúto službu občanom. Tento oznam pozitívne zapôsobil na občanov a mestskej polícii uľahčil prácu ohľadom vrátenia stratených psov, pretože občania sa začali sami hlásiť na mestskej polícii. Mestská polícia spracováva evidenciu majiteľov psov, ktorým sa zvieratá stratili. Bola uzatvorená dohoda s občianskymi združeniami z Považskej Bystrice a Turzovky, ktoré zabezpečujú umiestnenie zvierat do svojich útulkov. Zvlášť vychádza v ústrety MP v Žiline útulok Považská Bystrica, kde boli vždy ochotní pomôcť. Bola zakúpená potrebná výbava na odchyt zvierat a to odchytová  tyč, odchytové rukavice, obojky, náhubky, vôdzky, kliešte na mačky. Zatiaľ sa nepodarilo zrealizovať  prepojenie evidencie psov evidovaných na území mesta Žilina na Mestskom úrade v Žiline s informačnými systémami MP, čo by určite v budúcnosti bolo krokom k zlepšeniu činnosti na tomto úseku.
Mestská polícia Žilina z uvedených 5 kotercov používa dva  pre služobné psy. Momentálne MP vlastní dvoch psov nemeckého ovčiaka a rotvajlera. Nemecký ovčiak je jeden a pol ročný a je schopný zaradenia do služby. Čo sa týka rotvajlera je to päť mesačné šteňa, ktoré sa postupne pripravuje do výkonu pravidelným výcvikom. Oba psy absolvujú pravidelný výcvik so svojimi psovodmi – príslušníkmi referátu kynológie OOPČ MP Žilina.
Odchyt psov január až jún 2008
1. Útulok Považská Bystrica (odovzdaný pes): ......................... 2x 
2. Kadáver (kafiléria):  - mačka ................................................. 4x
                                     - pes ....................................................... 3x
3. Pes odovzdaný majiteľovi: ..................................................... 7x
4. Náhradná starostlivosť – pes (p. Medovarská): .....................  1x 
5. Kríženec - pes(eutanázia): ...................................................... 5x
6. Kríženec – pes zrazený motorovým vozidlom (kafiléria): ..... 1x 

Referát osobitných činností

     V období od januára do konca júna 2008 sa MP Žilina zaoberala najmä problematikou dlhodobo stojacich nepojazdných motorových vozidiel (vrakov), nepovolených skládok a nelegálnych reklám.
     Vraky: V mesiacoch január až jún 2008 boli referátom osobitných činností zistené a riešené dlhodobo stojace nepojazdné motorové vozidlá (vraky). Zistených bolo 68 vozidiel, na ktoré bolo vystavené upozornenie, že vozidlo je evidované ako dlhodobo nepojazdné a žiadosť na jeho odstránenie z verejného priestranstva s upozornením, že v opačnom prípade bude majiteľ riešený za porušenie § - u 47, odst.  1, písm. g – nepovolený záber verejného priestranstva zákona SNR č. 372/90 Zb. o priestupkoch. Na upozornení bol uvedený aj postih, ktorý majiteľovi takéhoto vozidla hrozí a to udelenie blokovej pokuty alebo zaslanie na doriešenie  v správnom konaní OVVS – ObÚ Žilina referát priestupkov, prípadne spoplatnenie predmetného záberu verejného priestranstva príslušným oddelením MsÚ Žilina. Niektorí majitelia boli následne po ignorovaní upozornenia vyzvaní na podanie vysvetlenia. Z počtu 68 zistených vozidiel bolo do konca uvedeného obdobia 54 odstránených. 10 vozidiel zostalo v riešení  a v 4 prípadoch sa zatiaľ nepodarilo zistiť majiteľa. Z vrakov (dlhodobo stojacich nepojazdných motorových vozidiel) zistených ešte v roku 2007 sa podarilo odstrániť 40 vozidiel.  V piatich prípadoch nie je možné určiť majiteľa vozidla, prípadne sa nachádza mimo územia SR, alebo vo výkone trestu odňatia slobody.
     Skládky: V mesiacoch január až jún 2008 boli referátom osobitných činností zistené a riešené nepovolené skládky na území mesta. V uvedenom období bolo zistených 85 skládok, z ktorých 40 bolo do konca  uvedeného obdobia postúpené príslušnému odboru MsÚ Žilina. V spolupráci s MsÚ bolo 29 odstránených. Jednalo sa vo väčšine prípadov o drobné skládky hlavne stavebného materiálu (štrk, piesok, zemina), domový a komunálny odpad (matrace, papiere, drevo, sklo, plasty), ale boli zistené aj skládky, v ktorých bol vyhodený  nebezpečný odpad (plastové nádoby z motorových olejov, monitory PC, televízory, akumulátory). Za skládky, pri ktorých bolo možné určiť pôvodcu bola v 11 prípadoch uložená bloková pokuta, zároveň priestupcovia skládky na vlastné náklady odstránili. 20 skládok bolo odstránených ešte pred zistením pôvodcov, jednalo sa o skládky v malom rozsahu umiestených v blízkosti kontajnerov. V troch prípadoch boli skládky postúpené Policajnému zboru SR, ktorý si ich prevzal na ďalšie riešenie, nakoľko vzniklo podozrenie zo spáchania trestného činu. Doriešenie jedenástich skládok bolo prenesené do II. polroka 2008, nakoľko nebolo možné spoľahlivo zistiť ich pôvodcov.
          V mesiacoch marec a apríl 2008 boli referátom odkontrolované reklamné, informačné propagačné zariadenia (ďalej len RIP zariadenia) na Národnej ulici nakoľko neboli estetické, neboli umiestnené v súlade s platnou legislatívou, bránili kamerovému monitorovaciemu systému v snímaní ulice Národná. Pri kontrolách bolo zistených 13 RIP zariadení, z toho iba dve prevádzkové jednotky (ďalej len PJ) mali platné povolenie MsÚ Žilina. Majitelia 11 PJ,  ktorým patrili RIP zariadenia, boli vyriešení v 8 prípadoch v blokovom konaní kvôli porušeniu § 48, zák. SNR č. 372/1990 Zb. o priestupkoch v znení VZN mesta Žilina č. 14/2007, v troch prípadoch bolo riešenie pohovorom (jednalo sa o zrušené prevádzky, kde nebolo možné jednoznačne určiť priestupcu). Všetky RIP zariadenia boli majiteľmi odstránené v určenom termíne.     
     Okrem uvedených činností vykonával referát osobitných činností aj ďalšie úkony vedúce k odhaleniu páchateľov priestupkov a ich riešenie, vypracúvali štatistiky a viedli písomnú agendu z vlastných zistených priestupkov. 

Činnosť oddelení výkonu MP

     Činnosť jednotlivých oddelení výkonu mestskej polície bola zameraná najmä na zabezpečenie verejného poriadku, riešenie priestupkov, oznamov a podnetov od občanov a poslancov mestského zastupiteľstva ako aj na  zabezpečenie celkovej bezpečnostnej situácie v meste v spolupráci s Policajným zborom SR. 

Oddelenie výkonu I. – Centrum 
                             
     Na oddelení „Centrum“ pracovalo v I. polroku 2008 celkove 25 policajtov vrátane veliteľa oddelenia. Toto oddelenie má obvod ohraničený ulicami Nemocničná, Mostová, Estkáda, Ľavobrežná a  Na Horevaží. V obvode sa nachádza historické centrum mesta t.j.  Mariánske  námestie s priľahlými ulicami (Horný Val, Dolný Val, Na priekope, Hodžová,  Vurumová,  Štúrová, Makovického, Balustrády)  a ulica Národná  s  priľahlými ulicami (J. Milca,  V. Tvrdého, D. Dlabača, Republiky, Pivovarská a  Sad SNP), sídlisko Hliny I.-IV. a VIII, sídlisko Predmestská, areál Nemocnice s poliklinikou, zimný a futbalový štadión. 
     V historickom centre je zabezpečený výkon v dennej a nočnej dobe prevažne dvomi pešími hliadkami ale podľa potreby aj jednou až dvomi motorizovanými hliadkami. V centre sa hliadky zameriavajú hlavne na  verejný poriadok, dodržiavanie zákonov a VZN mesta. Priamo v centre patrí medzi  najväčší problém vjazd vozidiel do pešej zóny a následné parkovanie v pešej zóne, nakoľko vodiči zásobujú prevádzky v pešej zóne a nerešpektujú platné dopravné značenie.  Uvedený problém bol riešený  kontrolnou činnosťou povolenia na vjazd do pešej zóny  priamo na vstupe do pešej zóny  hliadkami v ranných a poobedných hodinách, čiže v čase najväčšieho pohybu vozidiel. V minulosti boli majitelia nehnuteľností, prevádzok a obchodov zvyknutí parkovať so svojimi motorovými vozidlami priamo v blízkosti týchto objektov, čím v pešej zóne, ktorá má slúžiť hlavne pre chodcov bola situácia taká, že ulice boli zaplnené vozidlami. Táto situáciu sa začala riešiť dôraznejšou kontrolou povolení  na vjazd, poprípade na parkovanie v pešej zóne. Za účelom riešenia parkovania v mesta boli na tento úsek vyčlenené dve motorizované hliadky. Jedna hliadka  vykonávala kontrolu vozidiel v pešej zóne a v prípade zistenia porušenia zákonov a VZN mesta  zakladala blokovacie zariadenia na vozidlá, ktoré porušili príslušné právne normy a následne riešila priestupok v blokovom konaní. Druhá motorizovaná hliadka riešila parkovanie  najmä v historickej časti mesta mimo pešej zóny, kde sa zameriavala na dodržiavanie zákazu zastavenia a státia vyplývajúceho z dopravného značenia, kde je povolené stáť len na miestach na to určených po zakúpení  parkovacieho lístka prípadne parkovacej karty.  
     Nemalý problém  je parkovanie vozidiel na chodníkoch. Ak niektorá z hliadok zistila parkovanie, ktoré bránilo voľnému prechodu chodcov príp. vozidlo bránilo vjazdu na iné miesto (nehnuteľnosť, vyhradené parkovisko), hliadka vystavila  na vozidlo písomnú výzvu, vyhotovila fotodokumentáciu priestupku a postúpila priestupok na riešenie referátu priestupkov oddelenia odborných policajných činnosti MP Žilina.  
     Pešie hliadky oddelenia Centrum sa zameriavali najmä na verejný poriadok. Medzi najčastejšie priestupky v historickom centre mesta patrí nepovolený predaj  rôznych pokútnych výrobkov. Predávajúci sú zväčša riešení v blokovom konaní. Podľa druhu a rozsahu ponúkaného tovaru sú však takéto prípady postupované aj  na OR PZ v Žiline. V historickom centre boli v hodnotenom období evidované  aj drobné krádeže, ktorých sa dopúšťali najčastejšie bezdomovci. Činnosť hliadok oddelenia Centrum bola preto zameraná aj na tieto skupiny osôb za účelom eliminácie ich činnosti. Okrem uvedeného sa tieto skupinky asociálov dopúšťajú znečisťovania verejného priestranstva a obťažovania okoloidúcich. Hliadky mestskej polície zaznamenali takéto konania v sade SNP, pri OD Tesco a ďalších miestach v historickom centre, najmä však tam kde sa nachádzajú lavičky, kde tieto osoby posedávajú a popíjajú alkohol. Hliadky sa svojou prítomnosťou, častým napomínaním a riešením snažili tieto skupinky vykázať mimo centra čo sa aj darilo. Problémom v centre mesta je aj vylepovanie rôznych plagátov na propagáciu  rôznych  akcií (diskotéky, ponuka práce, predaj, kúpa). Takýto druh priestupkov bol taktiež  zadokumentovaný a riešený v blokovom konaní, pričom plagát musel byť pôvodcom odstránený.   
     Najväčší počet zistenných priestupkov  proti  verejnému poriadku bol hliadkami  riešený za  znečisťovanie verejného priestranstva odhodením zvyšku cigarety, papiera, plastovej fľaše a pod. Tieto priestupky boli riešené zväčša pohovorom avšak zodpovedná osoba musela znečistenie odstrániť, čím pôsobila hliadka mestskej polície preventívne aj na okolie. K znečisťovaniu verejného priestranstva močením, zvratkami, pľuvancami dochádzalo v centre  hlavne vo večerných a nočných hodinách, kedy sú reštaurácie a iné prevádzky  plné hostí, ktorí po odchode z reštaurácie zväčša pod vplyvom alkoholu nemali zábrany a potrebu vykonávali  na verejnom priestranstve, za čo  boli vo väčšine prípadov riešení blokovou pokutou. V nočných hodinách hliadky registrovali a riešili (často aj v spolupráci s OR PZ) aj  poškodzovanie verejného  zariadenia (poohýbané dopravné značky, rozkopané smetné nádoby, polámané lavičky)  ako i poškodzovanie cudzej veci (rozbitie sklenenej výplne  výkladu na obchode, poškodzovanie telefónnych automatov, poškodzovanie okrasných kríkov, stromov, zelene). 
     V nočných zmenách v historickom centre mesta bola počas víkendov posilnená hliadková služba o ďalšie hliadky, nakoľko v centre sa každý víkend konajú diskotéky, na ktoré chodí hlavne mládež vo veku od 14 rokov a viac. Preto sa hliadky zameriavali aj na porušovanie §-u 30 Zák. SNR č. 372/90 Zb. podávanie alkoholu, cigariet, omamných látok osobe mladšej ako 18 rokov, ako i porušovanie nočného kľudu  spevom, hulákaním, hudbou a pod.
     V širšom okolí centra bolo hliadkami zistené hlavne porušovanie VZN a zákonov pri zakladaní drobných skládok, pri vedení a venčení psov (psy na voľno), parkovanie vozidiel na zeleni, poškodzovanie zelene, vylepovanie plagátov, nesprávne parkovanie  a pod. Na autobusovom nástupišti bola hliadková činnosť zameraná na eliminovanie drobných krádeží (okrádanie čakajúcich na autobusové spoje), fajčenie pod prístreškami, podávanie alkoholických nápojov  mladistvým osobám a znečisťovanie verejného priestranstva v okolí predajných stánkov. 
     Oddelenie výkonu I.  - Centrum počas školského roku 2007/2008 denne v ranných hodinách zabezpečovalo  príchody žiakov do škôl na prechodoch pre chodcov nachádzajúcich sa v blízkosti škôl a to na ul. Komenského s ul. Romualda  Zaymusa,  ul. Komenského s  ul. Suvorovová  a  ul. Predmestská.                                                                                  
     Všetky kultúrne, vzdelávacie ako i športové akcie usporiadané v spolupráci s mestom, ktoré sa konali v centre mesta boli zabezpečované  Oddelením výkonu I. – Centrum.                                                                                            

     Za celé uvedené  obdobie nebol veliteľ Oddelenia výkonu I. - Centrum prizvaný na stretnutie občanov s poslancami, kde by priamo občanom mohol zodpovedať na ich otázky, týkajúce sa problémov a činnosti Mestskej polície.

     Veliteľ  oddelenia úzko spolupracuje s jednotlivými odbormi a oddeleniami Mestského úradu Žilina, konkrétne s oddelením kontroly a právnym oddelením, ako i s oddelením dopravy a životného prostredia. 
     Dňa 4.7.2008 sa konal kontrolný deň v pešej zóne, ktorého sa zúčastnili za MÚ Žilina – Ing. Baránek, Mgr. Barčik a za MP npor. Bašťovanský. Komisiou bolo konštatované, že v pešej zóne sa na základe opatrení mestskej polície znížil počet vozidiel. 

Štatistika priestupkov riešených Oddelením výkonu I. – Centrum v I. polroku 2008
             
Spolu zistené a riešené priestupky   	5 951                                                                                    	
Priestupky riešené pohovorom  	3 004	
Priestupky riešené písomnou výzvou  	239 	
Priestupky riešené šekom   	44 	
Spolu priestupky riešené v blokovom konaní  	2664  	
Spolu  udelené blokové pokuty   	822 300,-Sk	
Spolu udelená bloková pokuta nezaplatená na mieste - šekom 	 34 400.-Sk	
Založené prostriedky na zabránenie odjazdu MV (papuče)  	2 322	
Zistené trestné činy odovzdané na realizáciu OR PZ Žilina	15   	

Štatistika priestupkov podľa skutkových podstát riešených blokovou pokutou                                       
 
Druh priestupku	Počet priestupkov	Výška vybratých blokových 	
Pešia zóna              	593	183 000.-Sk   	
Dopr. priestupky     	1768	570 300.-Sk	
Zák.377/04                     	75	9 200.-Sk	
Zák.372/90 - § 30   	9	3 600.- Sk                                                                                                            	
Zák.372/90 - § 47a	9	1 700.-Sk	
Zák.372/90 - § 47b         	10	2 100.-Sk	
Zák.372/90 - § 47c	7	3 200.-Sk	
Zák.372/90 - § 47d	28	9 600.-Sk	
Zák.372/90 - § 47g	31	7000.-Sk	
Zák.372/90 - § 50   	12	4900.-Sk	
Zák.282/02              	3	500.-Sk 	
VZN 3/92                 	3	900 .-Sk	
VZN 6/92                 	99	20 300.-Sk	
VZN 12/92              	2	800.-Sk	
VZN 6/98                	8	3 500.-Sk	
VZN 15/93             	3	1 700.-Sk   	

Oddelenie výkonu II. – Vlčince 

     Na oddelení „Vlčince“ pracovalo v I. polroku 2008 celkove 18 policajtov vrátane veliteľa oddelenia. Toto oddelenie má obvod ohraničený ulicami ul. Rajecká cesta, Mostová, Na Horevaží, hlavná cesta do Tepličky nad Váhom, katastrálne územie smerom na Martin. V obvode sa nachádzajú sídliská Vlčince, Solinky, Hliny V, VI, VII, lokalita Lesopark, Vodné dielo, Celulózka, nákupné centrá a prímestské časti Trnové, Rosinky, Mojšová Lúčka.
     Veliteľ Oddelenia výkonu II. - Vlčince riadi,  plánuje,  zabezpečuje a kontroluje výkon príslušníkov oddelenia. Každý deň plánuje hliadky do výkonu, čím zabezpečuje samotný výkon v obvode. Hliadková činnosť v obvode je zabezpečovaná denne nonstop 24 hod. minimálne 3 hliadkami, ktoré sa zameriavajú na dodržiavanie verejného poriadku,  VZN – mesta a zákonov. Nakoľko sa v obvode Oddelenia II. - Vlčince nachádzajú dve najväčšie sídliská mesta Vlčince a Solinky je výkon hliadok orientovaný práve do týchto lokalít. Samozrejme okrem nich je hliadková činnosť vykonávaná v celom obvode oddelenia teda aj na sídliskách Hliny  V, VI, VII, Lesoparku, v okolí Vodného dielo a okolí nákupných centier (Lidl, Carrefour, Baumax, Kaufland). 

     Jeden z najväčších problémov sídlisk v obvode oddelenia „Vlčince“ je parkovanie vozidiel na trávnikoch, chodníkoch, detských ihriskách a iných nespevnených plochách. Nakoľko týmto zo strany občanov dochádza k porušovaniu VZN mesta, hliadky pri zistení porušenia VZN toto riešili či už v blokovom konaní, alebo vystavením písomnej výzvy na ďalšie doriešenie.
     Ďalším problémom na sídliskách sú majitelia psov, ktorí porušujú platné právne normy pri vychádzke so psami (voľný pohyb, exkrementy) ale aj tým, že neplatenia poplatky za psa.  Na základe poznatkov boli  v I. polroku vykonané hliadkami mestskej polície akcie pod názvom „PES“,  zamerané  na problematiku psov. Akcie sa uskutočnili v ranných a podvečerných hodinách, kedy boli kontrolovaní majitelia venčiacich psov, či spĺňajú všetky podmienky, pričom v prípade porušenia zákona bola udelená bloková pokuta resp. bol prípad postúpený na ďalšie doriešenie. 
     Policajti oddelenia „Vlčince“ vykonávali v hodnotenom období taktiež kontroly a dodržiavanie zatváracích hodín v rôznych prevádzkových jednotkách napr. Fun Bar na ul. Smreková, pohostinstvá a reštaurácie na ul. Obchodnej, pričom sa zároveň zameriavali na rušenie nočného kľudu, porušovanie zákazu podávania alkoholu mladistvým. V prípade zistenia porušenia VZN prípadne inej právnej normy boli udelené priestupcom blokové pokuty.
     Okrem uvedeného vykonávali policajti aj kontroly a monitorovanie dodržiavania stavebného poriadku v súvislosti s rušením nočného kľudu stavebnými prácami po 22.00 hod., hlukom a prašnosťou na stavbách. Vykonávali kontrolu platnosti povolení na stavbu, čistotu vozoviek v okolí stavieb napr. na sídlisku Vlčince ul. Bulharská (výstavba bytového komplexu Aboreum ul. Obchodná) na sídlisku Solinky ul. Obvodová (výstavba obchodného) centrum MAX,  komplex DACI), ul. Tajovského (výstavba Rezidencie Letné KINO) a iné, kde v prípade nedodržania podmienok, boli taktiež udelené blokové pokuty. 
     Počas hliadkovej služby boli v obvode zistené odparkované nákladné vozidlá (kamióny), ktoré sa do obytných zón na sídliskách „dostali“ práve preto, že pri vstupoch na sídliská nie je dostatočné dopravné značenie, ktoré by im to zakazovalo. V rámci toho bol spracovaný návrh na riešenie situácie mestskou políciou, prostredníctvom ktorého by bolo možné riešiť tento dlhodobo pretrvávajúci problém.
     Činnosť policajtov tohto oddelenia je zameraná aj na vykonávanie kontroly areálov škôl, plavárne, detských ihrísk a na všetkých miestach v obvode oddelenia kde sa vo večerných a nočných hodinách zgrupovala mládež, ktorá tam popíjala alkohol, fajčila, poškodzovala a ničila majetok, znečisťovala verejné priestranstvo. Takéto prípady boli riešené buď pohovorom alebo v priestupkovom konaní, prípadne oznámením na OR PZ Žilina v prípade podozrenia zo spáchania trestného činu.  
     V rámci obvodu hliadky vykonávali kontrolu a riešenie dopravnej situácie v okolí nákupných centier (Kaufland, Carrefour, Lidl, Baumax), kde sa v poobedňajších a večerných hodinách sústreďuje väčšie množstvo ľudí nielen zo Žiliny, pričom tu často dochádzalo   k porušeniu zákazu parkovania na vyhradených parkoviskách pre telesne postihnutých. Zároveň tu bol často zaznamenaný pohyb osôb, ktorí tam nedovolene ponúkali na predaj rôzny tovar, alebo iné služby napr. umývanie vozidla za poplatok a iné. Takéto činnosti im boli zo strany hliadok zakázané a niektoré prípady boli aj riešené v blokovom konaní a osoby  boli z miesta vykázané. 
     V širšom okolí obvodu sa nachádzajú prímestské časti patriace pod Mesto Žilina a zároveň do obvodu Oddelenia výkonu II. – Vlčince. Jedná sa o Trnové, Mojšovú Lúčku a Rosinky, kde policajti taktiež vykonávali hliadkovú činnosť so zameraním sa na dodržiavanie verejného poriadku, nedovolené skládky komunálneho odpadu ako aj kontrolu areálov škôl, riešenie susedských sporov a podobne. 
     V dňoch pondelok až piatok počas školského roku denne  v čase od 07:15 hod. – 08:00 hod. – hliadky zabezpečovali prechody pre chodcov hlavne v blízkosti základných škôl na ul. Sv.Cyrila a Metoda, ul. Martinská a ul. Poštová.
     
     V rámci zabezpečenia čo najefektívnejšieho plánovania hliadok sa veliteľ oddelenia stretáva s poslancami mesta za príslušné časti obvodu:  
Vlčince – (stretnutie 5 x v polroku) – pravidelné osobné stretnutia, kde sa na základe poznatkov od občanov (zasadnutie výboru mestskej časti č. 4 – Vlčince), okamžite riešia aktuálne problémy, či už zvýšenou hliadkovou činnosťou na sídlisku, alebo dôraznejšími kontrolami (stavieb, psov, prevádzkových jednotiek a iné...) v rámci hliadkovej činnosti.   
Solinky – (stretnutie 4 x v polroku) - pravidelné stretnutia s poslancami a občanmi sídliska (vždy v prvý utorok v mesiaci), kde sa taktiež na základe poznatkov priamo od občanov a poslancov riešia a prijímajú poznatky, návrhy a problémy za príslušný obvod
Hliny – (stretnutie 2 x – v polroku) - taktiež sa uskutočňujú stretnutia s poslancami a občanmi (vždy v prvú stredu v mesiaci), na ktorých sa rovnako ako v prípade Vlčiniec a Soliniek riešia aktuálne problémy, ktoré sa bezprostredne dotýkajú občanov, pričom problémy sú prenášané priamo na veliteľa zodpovedného za pridelený obvod.  

     Hliadkovou činnosťou pôsobili hliadky mestskej polície Oddelenia výkonu II. – Vlčince hlavne preventívne, vo veľkej miere riešili priestupky pohovorom ale aj v blokovom konaní, čo znázorňuje štatistický prehľad zistených a vyriešených priestupkov.

 Štatistika priestupkov riešených Oddelením výkonu II. – Vlčince v I. polroku 2008        
    
Spolu zistené a riešené priestupky   	3027	
Priestupky riešené pohovorom  	402	
Priestupky riešené písomnou výzvou  	794	
Spolu priestupky riešené v blokovom konaní  	1432	
Spolu  udelené blokové pokuty   	570 800	
Priestupky riešené šekom   	110	
Spolu udelená bloková pokuta nezaplatená na mieste - šekom 	112 000	
Založené prostriedky na zabránenie odjazdu MV (papuče)  	48	
Zistené trestné činy odovzdané na realizáciu OR PZ Žilina	4	
Ostatné zistenia a riešenia v rámci výkonu hliadok  *	237	
* /overovanie „čiernych pasažierov“, asistencie v psychiatrickej liečebni Bytčica, riešenie slabšej sociálnej vrstvy „bezdomovci“, nájdené doklady, EVČ, rozbité a poškodené výklady, lavičky, asistencia RP, ŽP, RZP, Hasiči, kontroly PJ, zistené chýbajúce poklopy ... a iné/
Štatistika priestupkov podľa skutkových podstát riešených blokovou pokutou                                       
 
Druh priestupku	Počet priestupkov	Výška vybratých blokových 	
Pešia zóna              	70	25 000.-Sk   	
Dopr. priestupky     	882	389 200.-Sk	
Zák.377/04                     	9	2 400.-Sk	
Zák.372/90 - § 21a   	2	600- Sk                                                                                                            	
Zák.372/90 - § 30   	9	4 900- Sk                                                                                                            	
Zák.372/90 - § 47a	3	1 800.-Sk	
Zák.372/90 - § 47b        	14	6 000.-Sk	
Zák.372/90 - § 47d	13	3 200.-Sk	
Zák.372/90 - § 47g	5	1 700.-Sk	
Zák.372/90 - § 49   	2	800.-Sk	
Zák.372/90 - § 50   	52	33 400.-Sk	
Zák.282/02              	33	5 900.-Sk 	
VZN 3/92                 	4	800.-Sk	
VZN 6/92                 	276	73 100.-Sk	
VZN 12/92              	11	6 000.-Sk	
VZN 6/98                	27	10 500.-Sk	
VZN 15/93             	8	3 500.-Sk   	
VZN 13/93	6	1 200.-Sk	
VZN 1/96	1	100.-Sk	
VZN 2/91 /státie  na detskom ihrisku/	2	200.-Sk	
VZN 9/01	1	500.-Sk	

Oddelenie výkonu III. -  Hájik

     Oddelenie výkonu Mestskej polície III. – Hájik (ďalej len OV MP III. – Hájik) má personálne zloženie 18 policajtov mestskej polície vrátane veliteľa. V rámci demografického rozčlenenia mesta Žilina a prímestských častí pre služobnú činnosť Mestskej polície v Žiline, OV MP III. – Hájik, plní služobné úlohy hlavne na sídlisku Hájik v Žiline a v prímestských častiach Bytčica, Bánova, Závodie, Žilinská Lehota, Strážov, ul. Bratislavská a okolie, Považský Chlmec, Vranie, Brodno, Budatín, Zádubnie a Zástranie. Podľa potreby vykonáva služobnú činnosť aj v ostatných obvodoch Mestskej polície v Žiline. 
     OV MP III. – Hájik svoju služobnú činnosť zameriava hlavne na plnenie úloh vyplývajúcich zo Zákona č. 564/1991 Z. z. o Obecnej polícií, ako aj z ostatných zákonov a hlavne zo Všeobecné záväzných nariadení Mestského zastupiteľstva v Žiline. Z pohľadu riešenia problematiky dodržiavania verejného poriadku, čistoty a ochrany zelene je najväčšia pozornosť venovaná sídlisku Hájik, kde je najväčšia hustota obyvateľstva, ktoré je zložené z rôznych sociálnych a spoločenských vrstiev. Najväčším problémom sídliska Hájik je nedostatok parkovacích miest pre motorové vozidla, najmä vo večernej a v nočnej dobe, kde často dochádza k porušeniu Všeobecného záväzného nariadenia č. 6/1992 o udržiavaní všeobecnej čistoty, ochrany zelene a likvidácie odpadu na území mesta Žiliny a to tým, že vodiči nerešpektujú hore uvedené VZN a často ho svojou aroganciou porušujú tým, že bezdôvodne zaparkujú osobné motorové vozidlá na jasných a zreteľných trávnatých plochách. Mestská polícia v Žiline – Oddelenie výkonu Mestskej polície III. – Hájik vykonáva denno-denne služobnú činnosť prostredníctvom peších a motorizovaných hliadok mestskej polície na sídlisku Hájik v ranných, obedňajších,  večerných a v nočných hodinách so zameraním na dodržiavanie verejného poriadku, dodržiavanie zákonov,  predpisov ako aj Všeobecne záväzných nariadení mesta Žilina. Policajti mestskej polície okrem dodržiavania iných VZN, sú pri nástupe do služby individuálne inštruovaní na zameranie sa na nedisciplinovaných vodičov na sídlisku Hájik v súvislosti s parkovaním na trávnatých plochách. Od 1. 1 2008 do 30. 6. 2008 oddelenie celkovo za porušenie uvedeného VZN vyriešilo 71 priestupkov v blokovom konaní v sume 19.300.-Sk a na  oddelenie referátu priestupkov odstúpilo ďalších 104 zadokumentovaných priestupkov k následnej realizácií v súvislosti s porušovaním VZN 6/92. 
     Veľkým problémom sídliska Hájik je dorastajúca mládež v adolescentnom veku, ktorí sa často stretávajú na sídlisku Hájik vo večernej alebo v nočnej dobe, pričom často popíjajú alkoholické nápoje, fajčia mäkké dgory (marihuanu) a následne sa dopúšťajú priestupkov na úseku dodržiavania verejného poriadku a to tým, že porušujú nočný kľud, poškodzujú všeobecno-prospešné zariadenia mesta Žilina, ako aj ostatný majetok občanov. Činnosť OV MP III. – Hájik je samozrejme zameraná na uvedenú problematiku, pričom sa  zameriava aj na predajcov alkoholických nápojov, ktorí často vôbec neskúmajú vekovú hranicu konzumentov alkoholických nápojov a tým sa dopúšťajú priestupku na úseku ochrany pred alkoholizmom a inými toxikomániami. Celkovo bolo za obdobie od 1. 1. 2008 do 30. 6. 2008 udelených 6 pokút v blokovom konaní v sume 2.900.-Sk na sídlisku Hájik. 
      Ďalším problémom je prevádzka Bistro Háj, kde sústavne dochádza k porušovaniu zatváracích hodín a následne k rušeniu nočného kľudu. OV MP III. – Hájik svoju činnosť zamerala na kontrolu uvedenej prevádzky a prostredníctvom oddelenia referátu priestupkov bola uvedená vec prejednaná aj na Komisií pre nebytové priestory mesta Žilina, nakoľko majiteľ absolútne odmieta spolupracovať s Mestskou políciou v Žiline, pričom jeho zamestnancom boli udelené aj blokové pokuty (6 krát), avšak toto opatrenie neviedlo vôbec k náprave. V uvedenej veci je potrebné riešenie zo strany mesta uzatvorením prevádzky. 
     Ďalším problémom sídliska Hájik je parkovanie kamiónov na sídlisku nakoľko neexistuje dostatočné dopravné značenie upravujúce vjazd a obmedzenie pre nákladné vozidlá od Hôreckej cesty ako aj od ul. Kvačalovej, čo umožňuje vodičom dostať sa do obytnej zóny sídliska. Pri zákaze vjazdu nákladným motorovým vozidlám s dodatkovou tabuľkou dopravnej obsluhe vjazd povolený, vodiči často argumentujú tým, že sú odstavení na Hájiku preto, že tu vykonávajú svoju pracovnú činnosť s poukázaním na dopravnú obsluhu. K uvedenej problematike je potrebné spracovať dopravný projekt, kde po odsúhlasení dopravného značenia (B5 – Zákaz vjazdu nákladných motorových vozidiel s dodatkovou tabuľou len pre zásobovanie) OR PZ, ODI Žilina, bude možné nekompromisne riešiť priestupcov – vodičov kamiónov parkujúcich na sídlisku Hájik. Na ul. M. Bela parkujú nákladné motorové vozidlá, kde je dopravnou značkou B30 zákaz státia. Mestská polícia v Žiline si od 10. 6. 2008 zabezpečila blokovacie zariadenie na odjazd nákladných motorových vozidiel v zmysle Zákona 564/1991 o Obecnej polícií a na uvedenom mieste už vyriešila dvoch priestupcov – vodičov kamiónov v blokovom konaní. Ďalej parkujú kamióny smerom z ul. M. Bela dole na ul. Kváčalovu v nepriehľadnej zákrute. Uvedený priestupok je oprávnené riešiť Okresné riaditeľstvo PZ v Žiline v zmysle Zákona č. 315/1996 o Premávke na pozemných komunikáciách, § 24
(1) Vodič nesmie zastaviť a stáť 
a) v neprehľadnej zákrute a v jej tesnej blízkosti, 
b) pred neprehľadným vrcholom stúpania cesty, na ňom a za ním, 
     Mestská polícia v Žiline nie je oprávnená tento priestupok riešiť, má iba oznamovaciu povinnosť o priestupku na OR PZ Žilina. Za sledované obdobie bolo na OR PZ v Žiline 3 krát oznámené spáchanie priestupku na uvedenom mieste, ktoré aj vyriešili policajti PZ v blokovom konaní.  
     Z hľadiska riešenia problematiky verejného poriadku, ochrany životného prostredia, riešenia majetkových priestupkov  je dôležitou v obvode OV MP III. – Hájik ul. Bratislavská a to vzhľadom na etnikum rómskeho pôvodu, ktoré tu má trvalý pobyt, ale aj vzhľadom na to, že tu často bývajú občania, ktorí tu nie sú prihlásení na trvalý ani prechodný pobyt. Sú to občania, ktorí absolútne nerešpektujú zákony, predpisy ako aj Všeobecné záväzné nariadenia Mesta Žilina. V tejto komunite neustále vznikajú nové nelegálne skládky odpadu, pričom je ťažko zistiť priestupcov. Taktiež často dochádza k spáchaniu priestupkov proti verejnému poriadku, priestupkov proti občianskemu spolunažívaniu, priestupkov proti majetku ako aj k porušovaniu a nerešpektovaniu VZN č. 6/1992 o udržiavaní všeobecnej čistoty, ochrany zelene a likvidácie odpadu na území mesta Žiliny. Vzhľadom na sociálne pomery rómskeho obyvateľstva je ťažko riešiteľná situácia z pohľadu možností riešenia priestupkov, či už v blokovom konaní, alebo pri predvolaniach, kedy dochádza k tomu, že nespolupracujú pri objasňovaní priestupkov, nedostavia sa na Mestskú políciu v Žiline a nemajú peniaze na zaplatenie pokuty. V prípade opakovaných priestupkov proti majetku (drobné krádeže), ktoré priestupca spácha do 1 roka, je k prípadu privolaná hliadka z Okresného riaditeľstva PZ v Žiline a priestupca je potom riešený v zmysle Trestného zákona č. 300/2005 Z. z. za majetkový prečin. OV MP III. – Hájik denne v rannej, poobedňajšej ako aj v nočnej dobe vykonáva v uvedenej lokalite pešiu hliadkovú službu za účelom  predchádzania páchania priestupkov zo strany rómskeho obyvateľstva. 
     V prímestských častiach mesta Žilina, ako aj na lokalite Hradisko je najväčším problémom  zakladanie nelegálnych skládok s rôznym odpadom (stavebne sutiny, zeleň, biela a čierna technika, nábytok, izolačný odpadový materiál zo stavieb, rôzne písomnosti, dokumenty a pod.). V uvedených prípadoch je veľmi ťažké zistiť pôvodcu skládky, nakoľko často chýba dôkazový materiál. Mestskí policajti OV MP III. – Hájik často doslova ručne preberú celú skládku za účelom zabezpečenia dôkazov. Taktiež v poobedňajšej ako aj v nočnej dobe čiastočne skrytým spôsobom pozorujú miesta najčastejších nelegálnych skládok za účelom zistenia priestupcu. Medzi najviac postihnuté lokality patrí Hradisko, prímestská časť Bánová, Vranie,  Budatín a Brodno. Policajti OV MP III. – Hájik od 1. 1. 2008 do 30. 6. 2008 zistili celkovo v prímestských častiach 9 priestupcov skládok. Ďalej odovzdali na realizáciu Okresnému riaditeľstvu PZ v Žiline 7 prípadov podozrenia z trestného činu Neoprávnené nakladanie s osobnými údajmi podľa §-u 374 Trestného zákona č. 300/2005 Z.z. a prostredníctvom Okresnej prokuratúry v Žiline, alebo priamo Okresnému riaditeľstvu PZ v Žiline zaslali  6 podnetov na začatie trestného stíhania na neznámeho páchateľa, nakoľko zistené a zadokumentované skutočnosti nasvedčovali tomu, že bol spáchaný prečin Neoprávnené nakladanie s odpadmi podľa §-u 302 Trestného zákona č. 300/2005 Z.z.
      Veliteľ OV MP III. – Hájik sa podľa požiadavky poslancov v jednotlivých prímestských častiach zúčastňoval na stretnutiach s občanmi prímestských častí Strážov, Závodie, Bánová, Vranie, Považský Chlmec, Zástranie, Zádubnie a Brodno. Na stretnutiach boli občania priamo oboznámení s prácou a činnosťou Mestskej polície v Žiline, pričom im vždy bola vysvetlená možnosť volať na bezplatné telefónne číslo 159 na Mestskú políciu v Žiline v prípade páchania priestupkov v ich prímestskej časti. Taktiež im bola vysvetlená situácia, že je veľmi ťažké potom zdokumentovať a objasniť priestupok, keď z obavy svojho okolia  nechcú ani len anonymne oznámiť na č. 159 priestupcu, ktorý práve vyložil odpadový materiál na nelegálnu skládku, často krát z motorového vozidla, ktoré má svoje evidenčné číslo. Ďalším problémom porušovania VZN 6/92 je vypúšťanie domových „žúmp“ na lúky a znečisťovanie spodných vôd. Občania, ktorí sú riešení v blokovom konaní často uvádzajú, že nemajú možnosť pripojiť vlastnú kanalizáciu na obecnú kanalizáciu, nakoľko im bolo postupne každým rokom sľúbené, že táto možnosť bude čoskoro vyriešená, avšak do dnešného dňa nebola kanalizácia v prímestských častiach Žilinská Lehota, Strážov, Považský Chlmec, Vranie, Brodno, Budatín, Zádubnie a Zástranie zabudovaná. V súvislosti s ochranou životného prostredia často dochádza v prímestských častiach aj k porušovaniu Všeobecné záväzného nariadenia č. 16/2007 – Znečisťovanie ovzdušia malým zdrojom (predtým VZN 13/1993). Občania často najmä v jarných a v jesenných mesiacoch pália v blízkosti rodinných domov na svojom pozemku, ale často aj mimo svojho pozemku odpady pochádzajúce z údržby rodinných domov, stromov a po zbere úrody. 
     V poslednom čase sa v prímestských častiach zvýšil počet voľne pobehujúcich psov bez označenia a bez majiteľov. Zo strany Mestskej polície v Žiline bolo občanom vysvetlené, že Mesto Žilina nemá momentálne zriadený útulok pre opustené zvieratá. Oddelenie kynológie však rieši tieto problémy a v prípade výskytu psa je tento odchytený a dočasne umiestnený v priestoroch Mestskej polície v Žiline, pričom je veľmi náročné zisťovanie majiteľov, ktorí sa nestarali o svojich psov. 
     Oddelenie výkonu MP III. - Hájik v sledovanom období vo svojom služobnom obvode okrem ostatnej služobnej činnosti, v rámci verejného poriadku zabezpečovalo kultúrno-spoločenské podujatia, 800. výročie založenia Bánovej, 660. Výročie založenia Považského Chlmca, kladenia vencov pri pamätníku vo Vraní, hasičskej súťaže v Brodne.

Štatistika priestupkov riešených Oddelením výkonu III. – Hájik za sledované obdobie: 

Spolu zistené a riešené priestupky   	1902	
Priestupky riešené pohovorom  	275	
Priestupky riešené písomnou výzvou  	394	
Priestupky riešené šekom   	58	
Spolu priestupky riešené v blokovom konaní  	993	
Spolu  udelené blokové pokuty   	315.100	
Spolu udelená bloková pokuta nezaplatená na mieste - šekom 	49.200	
Založené prostriedky na zabránenie odjazdu MV (papuče)  	0	
Zistené trestné činy odovzdané na realizáciu OR PZ Žilina	14	

Štatistika priestupkov podľa skutkových podstát riešených blokovou pokutou                                       
 
Druh priestupku	Počet priestupkov	Výška vybratých blokových 	
Pešia zóna              	48	15.000.-Sk   	
Dopr. priestupky     	358	150.600.-Sk	
Zák.377/04                     	88	10.300.-Sk	
Zák.372/90 - §21	27	9.900.-Sk	
Zák.372/90 - § 30   	23	9.600.- Sk                                                                                                            	
Zák.372/90 - § 47a	8	3.800.-Sk	
Zák.372/90 - § 47b -         	14	5.300.-Sk	
Zák.372/90 - § 47c	7	1.200.-Sk	
Zák.372/90 - § 47d	49	9.100.-Sk	
Zák.372/90 - § 47g	8	1.900.-Sk	
Zák.372/90 - § 48	2	500.-Sk	
Zák.372/90 - § 49	5	1.700.-Sk	
Zák.372/90 - § 50   	15	8.000.-Sk	
Zák.282/02              	9	2.000.-Sk 	
VZN 3/92                 	0	0.-Sk	
VZN 6/92                 	289	70.700.-Sk	
VZN 12/92              	4	1.600.-Sk	
VZN 15/93              	16	5.500.-Sk	
VZN 6/98                	2	2.000.-Sk	
VZN 16/2007             	21	6.400.-Sk   	

Činnosť školiaceho a výcvikového strediska 

     Jednou z najhlavnejších úloh Školiaceho a výcvikového strediska MsP Žilina je organizácia a výkon vzdelávania v rámci odbornej prípravy príslušníkov obecnej polície. Túto činnosť vykonáva Školiace a výcvikové stredisko MsP Žilina v zmysle  § 8 ods. 4 nariadenia vlády Slovenskej republiky č. 590/2003 Z.z. o skúškach odbornej spôsobilosti príslušníkov obecnej polície a odbornej príprave príslušníkov obecnej polície, za účelom zjednotenia obsahu, rozsahu a zabezpečenia štandardnej úrovne odbornej prípravy  príslušníkov obecnej polície, vykonávanej v súlade s §§ 25 a 26 zákona SNR č. 564/1991 Zb. o obecnej polícii v znení neskorších predpisov a ustanoveniami nariadenia vlády Slovenskej republiky č. 590/2003 Z.z. o skúškach odbornej spôsobilosti príslušníkov obecnej polície a odbornej príprave príslušníkov obecnej polície bol vydaný vzdelávací program odbornej prípravy príslušníkov obecnej polície, ktorý nadobudol platnosť dňom 1. januára 2006.
     Cieľom odbornej prípravy príslušníkov obecnej polície je poskytnúť príslušníkom obecnej polície teoretické vedomosti, praktické zručnosti a návyky potrebné na výkon ich činnosti tak, aby po úspešnom vykonaní skúšky odbornej spôsobilosti príslušníkov obecnej polície mohli v súlade so zákonom SNR č. 564/1991 Zb. o obecnej polícii v znení neskorších predpisov plniť všetky úlohy obecnej polície pri zabezpečovaní obecných vecí verejného poriadku, ochrany životného prostredia v obci a úlohy vyplývajúce zo všeobecne záväzných nariadení obce, z uznesení obecného zastupiteľstva a z rozhodnutí starostu obce.

     V prvom polroku 2008 organizovalo školiace a výcvikové stredisko celkom 2 kurzy odbornej prípravy pre príslušníkov obecnej polície, pričom odbornej prípravy sa v uvedenom období zúčastnilo celkom 73 uchádzačov z rôznych regiónov Slovenska, mimo bratislavského a košického kraja, kde si kurzy odbornej prípravy príslušníkov obecnej polície zabezpečujú vo vlastných školiacich strediskách. 

     Prehľad o vykonaných kurzoch odbornej prípravy pre príslušníkov obecnej polície v I. polroku 2008 s porovnaním výsledkov  za rovnaké obdobie  roku 2007:

Termíny v roku 2007	Počet absolventov	Termíny v roku 2008	Počet absolventov	
15.1. – 28.3. 2007	22	14.1. – 28.3. 2008	38	
14.4. – 22.6. 2007	18	14.4. – 27.6. 2008	35	
SPOLU	40		73	

     Z predchádzajúcich údajov je zrejmé, že oproti rovnakému obdobiu minulého roka došlo v roku 2008 k značnému nárastu vyškolených príslušníkov odbornej prípravy, čo možno jednoznačne pripísať novej organizačnej štruktúre riadenia na MsP Žilina, zriadeniu samostatného školiaceho a výcvikového strediska a v neposlednej rade aj manažérskym schopnostiam, novému know-how a primerane vysokej aktivite samotného veliteľa školiaceho a výcvikového  strediska MsP Žilina.
     Ďalej je potrebné uviesť, že z vyššie uvedeného počtu 73 absolventov kurzu odbornej prípravy v I. polroku 2008 10 absolventov na záverečných skúškach odbornej prípravy nevyhovelo písomnej časti skúšky a  9 absolventov nevyhovelo v ústnej časti skúšky pred odbornou komisiou. Na základe vykonanej analýzy príčin neúspechu absolventov kurzu na záverečnej skúške bolo zistené, že hlavnou príčinou neúspechu je neustále zvyšovanie nárokov odbornej komisie na vedomosti absolventov kurzov odbornej prípravy pri vykonávaní samotnej záverečnej skúšky a to nad rámec povinných učebných textov schválených MV. V mnohých prípadoch sa však jedná o nevhodný výber uchádzačov zo strany jednotlivých obecných a mestských polícií, u ktorých sa prejavuje laxný prístup k výučbe, nezáujem až ignoráciu prednášaného učiva a nedostatočnú pripravenosť. Na strane druhej však vedomosti prejavené niektorými absolventmi na záverečnej skúške komisia zhodnotila ako excelentné. Ostatná časť absolventov kurzov odbornej prípravy sa vo výkonnosti pohybovala v medziach priemeru.

     Mimo činnosti odbornej prípravy príslušníkov obecnej polície sa školiace stredisko  v rámci svojej pracovnej náplne podieľalo na príprave a organizácii školení príslušníkov Mestskej polície Žilina, kde prostredníctvom veliteľov jednotlivých oddelení uskutočnilo preškolenie interných právnych predpisov, všeobecne záväzných nariadení, streleckej, telesnej prípravy a previerok fyzickej zdatnosti príslušníkov MsP Žilina a tiež prostredníctvom Inžiniersko-poradenskej agentúry WETTRANS školenia  pracovníkov zúčastňujúcich sa na prevádzke, údržbe a opravách vozidiel podľa vyhlášky SÚBP a SBÚ č. 208/1991 Zb. (Školenie vodičov – referentov) a napokon sa jednalo o organizáciu a priebeh preškolenia obsluhy technických a elektronických zariadení, ktoré sú súčasťou novozriadeného elektronického informačného systému mestských polícií „MEMPHIS“.

Prehľad o vykonaných školeniach a previerkach príslušníkov MsP Žilina na I. polrok 2008:

Por.
číslo	
Druh školenia, previerky	
Účasť príslušníkov MsP 	
Počet hodín	
1.	Školenie vodičov – referentov	Príslušníci všetkých oddelení MsP	8	
2.	Praktický výcvik taktiky zákrokov	Príslušníci všetkých oddelení MsP	6	
3.	Strelecká príprava	Príslušníci všetkých oddelení MsP	4	
4.	Preškolenie interných právnych noriem	Príslušníci všetkých oddelení MsP	9	
5.	Previerky telesnej zdatnosti	50 prísl., zvyšok v II. polroku	4	
6.	Školenie k IS MsP „MEMPHIS“	Príslušníci I., II. a III. odd. MsP	3	

Výberové a prijímacie konania:

	Vzhľadom k tomu, že na MsP v Žiline pretrváva podstav zamestnancov na pracovnej pozícii príslušník mestskej polície, vykonalo školiace a výcvikové stredisko v priebehu I. polroka 2008 dva krát výberové konanie na obsadenie vyššie uvedených pracovných pozícií, pričom podmienky výberového konania splnilo celkom 5 uchádzačov o prácu na pracovnú pozíciu príslušníka mestskej polície. Všetci piati uchádzači boli počas prvého polroka 2008 zaradených do kurzov odbornej prípravy príslušníkov obecnej polície, ktoré uskutočnilo Školiace a výcvikové stredisko MsP Žilina. Štyria z nich boli na túto pracovnú pozíciu prijatí, jeden absolvent kurzu odbornej prípravy bol v skúšobnej dobe prepustený pre požitie alkoholických nápojov počas pracovnej doby.

Pracovné aktivity veliteľa školiaceho a výcvikového strediska nad rámec náplne práce:

Vzhľadom k tomu, že povinnosťou zamestnávateľa vyplývajúcou zo zákona je uzatvárať pracovno-právne vzťahy aj s osobami so zdravotným postihnutím  rozhodol začiatkom roku 2008 náčelník MsP Žilina, že v priebehu roka 2008 budú na Mestskej polície v Žiline prijatí zamestnanci so zdravotným postihnutím formou tzv. „Chráneného pracoviska“. Podmienkou čerpania finančných zdrojov z Európskeho sociálneho fondu a štátneho rozpočtu Slovenskej republiky potrebných na financovanie chráneného pracoviska je okrem splnenia určitých kritérií a podmienok aj spracovanie vlastného projektu na čerpanie týchto finančných prostriedkov, ktorého súčasťou je vypracovanie aj podrobného podnikateľského zámeru. 
Cieľom tohto podnikateľského zámeru je zriadenie chráneného pracoviska za účelom obsluhy monitorovacieho kamerového systému  prostredníctvom ovládacej jednotky a prácu informátora na pracovisku prvého kontaktu na MsP Žilina. Systém monitoruje vybrané lokality v meste Žilina, kamery majú polohovaciu hlavicu s motorickým objektívom, časť kamier je stacionárna. Jedná sa o sústavu kamier umiestnených na najfrekventovanejších mestských častiach, ktorá slúži na monitorovanie bezpečnostnej situácie v týchto častiach mesta.  Obraz kamier monitorovacieho kamerového systému  je prenášaný na veľkoplošné LCD monitory, na ktorých budú situáciu v určených časových úsekoch sledovať zamestnanci so zdravotným postihnutím.  Pracovnou náplňou informátora je prijímanie stránok a návštev, ktoré sa dostavili do objektu MsP Žilina.
     Celý projekt na zriadenie uvedeného chráneného pracoviska ako aj kompletnú písomnú agendu súvisiacu s projektom spracoval na základe pokynu náčelníka veliteľ školiaceho a výcvikového strediska MsP Žilina.
     Spracovaný projekt bude v termíne do 15.8.2008 predložený na schválenie Úradu práce sociálnych veci a rodiny v Žiline. V prípade jeho schválenia bude pravdepodobne ku dňu 1.9.2008 prijatých 6 zamestnancov so zdravotným postihnutím na účely plnenia úloh obsiahnutých v projekte.
     Silnou stránkou zámeru je skvalitnenie a  zefektívnenie výstupov monitorovacieho kamerového systému, čoho prvotným znakom je, že bezpečnostná situácia vo vybraných lokalitách mesta bude v určenom časovom vymedzení pod stálym dohľadom obsluhy monitorovacieho kamerového systému. V prípade projektu chránenej dielne sa jedná o obsluhu monitorovacieho kamerového systému  zamestnancami so zdravotným postihnutím. Zamestnanie osôb so zníženou pracovnou schopnosťou zároveň šetrí finančné prostriedky mesta, ktoré sú vyplácané Úradu práce a sociálnych vecí a rodiny za to, že mesto nezamestnáva predpísaný počet takýchto ľudí. Ďalšou silnou stránkou zámeru je, že zriadením pracovných miest pre zamestnancov so zdravotným postihnutím bude od obsluhy monitorovacieho kamerového systému odbremenený výkon a policajti, ktorí doposiaľ zabezpečovali túto činnosť budú môcť byť efektívnejšie využití pri činnostiach a výkone svojich právomocí v uliciach mesta.
     Okrem toho je tiež v štádiu rozpracovania podanie žiadosti zamestnávateľa o zabezpečenie absolventa školy, vedeného v evidencii uchádzačov o zamestnanie na účely absolventskej  praxe na Úrade práce sociálnych veci a rodiny v Žiline. Absolventská prax umožňuje zamestnať mladých absolventov stredných alebo vysokých škôl vo veku do 25 rokov, ktorí sú vedení na úrade práce ako nezamestnaní a to na 20 hodinový týždňový pracovný čas na dobu maximálne pol roka. Výhodou je, že mzdy týchto zamestnancov v plnej výške refunduje úrad práce. Náplňou práce absolventov absolventskej praxe bude výpomoc pri rôznych druhoch administratívnych prácna na MsP Žilina. Realizácia tohto zámeru sa pripravuje taktiež na mesiac september 2008.
Ďalej sa veliteľ školiaceho a výcvikového strediska zúčastňoval aj priameho výkonu služby a to v  tých prípadoch, keď z  rôznych dôvodov nebol k dispozícii potrebný počet príslušníkov MsP, či už sa jednalo o zabezpečovanie verejného poriadku a kľudu pri futbalových zápasoch, organizovanie Medzinárodného dňa detí na Hlinkovom námestí v Žiline a pod.

3. Štatistika ostatných činností MP v I. polroku 2008
      
    V dokumente sú uvedené niektoré činnosti mestskej polície za rok 2008, ktoré boli za toto obdobie štatisticky zaznamenané.

ČINNOSŤ	POČET ÚKONOV 	
1.	Asistencia zdravotníckej službe	51	
2.	Asistencia psychiatrickému oddeleniu v Bytčici	16	
3.	Kontrola nočného spoja	31	
4.	Overovanie „čierneho“ pasažiera 	57	
5.	Vypátrané osoby	11	
6.	Vyhlásené pátranie	60	
7.	Asistencia Policajnému zboru	41	
8.	Podozrenie z trestného činu	52	
9.	Poskytnutie nezúčastnenej osoby	22	
10.	Meranie rýchlosti s Policajným zborom	1	
11.	Dopravné nehody	8	
12.	Zabezpečenie verejného poriadku - futbal	9	
13.	Zabezpečenie verejného poriadku - hokej	11	
14.	Asistencia – Hasičskému zboru	6	

Asistencia zdravotníckej službe: činnosť mestskej polície spočíva v privolaní záchrannej služby k občanom ktorý sa ocitli v ohrození zdravia. V drvivej väčšine sa jedná o zranenia  ktoré si spôsobili pod vplyvom alkoholu alebo iných návykových látok (až 90%).  
Ostatnou činnosťou v tejto kapitole je asistencia dispečingu v podobe preverenia telefonického podnetu, po preverení informácie spätná väzba na centrálny dispečing.
Asistencia psychiatrickému oddeleniu v Bytčici: činnosť mestskej polície spočíva v reakcii na telefonický podnet ošetrujúceho lekára  v spomínanom zariadení, ktorý volá ak je ohrozený život a zdravie personálu a ostatných pacientov agresívnym pacientom
Kontrola nočného spoja: činnosť mestskej polície spočíva v asistencii DMPŽ pri prevádzke nočných spojov, so zameraním na dodržiavanie verejného poriadku a prevádzkového poriadku priamo v nočných spojoch mesta.
Overovanie „čierneho“ pasažiera: mestská polícia na požiadanie revízorov dopravného podniku overuje totožnosť občanov , ktorý porušili prepravný poriadok, a to priamom na mieste.       
Vypátrané osoby: mestská polícia na základe žiadosti Policajného zboru, vypátrala osoby (podozrivé  z trestných činov, priestupkov, záujmových osôb atď.)
Vyhlásenie pátrania:  mestská polícia prijala oznámenie so žiadosťou o spolupátranie po osobách nezvestných, podozrivých z trestných činov, priestupkov atď. od Policajného zboru ako aj žiadosť o pomoc od občanov po stratených osobách, či už starých ľudí alebo detí. Na tomto základe vykonané spolupátranie hliadkami MP.
Asistencia Policajnému zbor: mestská polícia na základe požiadania asistuje v niektorých činnostiach spoločne s hliadkami PZ, napr. pri predvádzaní podozrivých osôb, kontrolách objektov, poskytnutie blokovacích zariadení, zabezpečení miesta trestného činu atď.
Podozrenie z trestného činu: mestská polícia pri svojej činnosti postúpila orgánom PZ veci ak vzniklo podozrenie z trestného činu.
Poskytnutie nezúčastnenej osoby: mestská polícia poskytla orgánom PZ na základe ich žiadosti nezúčastnenú osoby pri úkonoch v zmysle Trestného poriadku. 
Meranie rýchlosti Policajným zborom: mestská polícia sa zúčastnila spoločného výkonu pri kontrole dodržiavania rýchlosti.
Dopravné nehody: mestská polícia pri svojej činnosti v zistila alebo bola požiadaná o súčinnosť pri činnostiach spojených s miestom dopravnej nehody (riadenie cestnej premávky, prvá pomoc zraneným).
Zabezpečovanie verejného poriadku – futbal: mestská polícia zabezpečovala verejný poriadok pri futbalových stretnutiach na štadióne MŠK a to v nasledovných počtoch: 
-	Nerizikové zápasy cca 8-10 policajtov 

-	Rizikové zápasy cca 10-15 policajtov

-	  Top rizikové zápasy 15-20 policajtov 

Zabezpečovanie verejného poriadku – hokej:  mestská polícia zabezpečovala verejný poriadok pri hokejových stretnutiach MSHK Žilina na zimnom štadióne.
Asistencia hasičskému zboru: mestská polícia vykonala asistencie hasičskému zboru pri preverovaní oznamov ohľadom požiaru v meste, ako aj ohlasovanie zistených požiarov .

     Okrem činností uvedených v štatistike mestská polícia zabezpečovala verejný poriadok na týchto akciách:
-	Staromestské slávnosti – verejný poriadok /počas celého konania zabezpečovalo spolu 30policajtov/
-	Deň boja proti drogám –orientačný beh, riadenie dopravy, verejný poriadok
-	Kladenie vencov, pietne akcie v meste (Vranie, Židovský cintorín – pamätník) – verejný poriadok
-	Študentský majáles – verejný poriadok /počas celého konania zabezpečovalo spolu 20 m. policajtov/
-	Preteky Hradisko – verejný poriadok, riadenie cestnej premávky
-	Svätojánka noc – verejný poriadok
-	Biskupský deň – verejný poriadok, organizovanie dopravy
-	MDD – kultúrno spoločenská akcia pre deti
-	Joj v meste – verejný poriadok
-	Karneval v meste (Fašiangy) – verejný poriadok
-	Dni piva – verejný poriadok
-	800 výročie obce Bánová – verejný poriadok, organizácia dopravy
-	600 výročie obce Považský Chlmec – verejný poriadok
-	„Sever proti Juhu“, športové podujatie – verejný poriadok
-	Deň polície – verejný poriadok
-	Historické vozidlá (nám. A.Hlinku) – verejný poriadok, organizácia dopravy
-	Cyklistický sprievod „MULICA“ – verejný poriadok, organizácia dopravy
-	Sv. Florián – verejný poriadok
-	Vojenská prehliadka (Mariánske námestie) – verejný poriadok
-	Brodno, hasičský deň – verejný poriadok
-	Vatra zvrchovanosti, Vlčince, Hradisko – verejný poriadok  

4.  Materiálno-technické vybavenie MP

                   Názov                                                         počet kusov                špec. zariadenie
Osobné motorové vozidlá

OMV Citroen C 15                                               	 2 – biela farba
OMV Citroen Saxo                                                 	 1 – biela farba
OMV Kia  Magentis                                             	 1 -  biela farba         výstražné zvukové a 
                                                                                                                    svetelné zariadenie
OMV Kia Cee´d                                                   	 5 – biela farba          výstražné zvukové a
                                                                                                                    svetelné zariadenie

Zbrane

Pištoľ ČZ 85 Luger, ráže 9 mm                                90

Ostatné materiálno technické vybavenie

Nepriestrelná vesta					10
TPZOV						38
Osobné počítače s príslušenstvom             		16
Kamerový systém - počet kamier			11
                              - počet TVP ku kamerám	           	11
Bicykle                                                            	  5
Vysielač základňový					  1
Vysielač ručný                                             	            60
Digitálny fotoaparát                                                   12
Trezor kovový                                                             8
Megafón                                                                    10
Bicykle					              5
Videokamera						  1
Informačný systém MEMPHIS		              1
Komunikačné terminály			            20
Modem pre mobilný internet k notebooku                  6                 
Mobilný telefón 				              9

Odev – súčasti služobnej rovnošaty 

– služobná rovnošata príslušníkov MP Žilina je stanovená v zmysle § 22 zákona o obecnej polícii a ostatné výstrojné súčiastky schválené VZN mesta Žilina č. 19/2007

5.	Spolupráca s inými orgánmi a organizáciami 

     Mestská polícia Žilina pri výkone úloh spolupracuje aj s inými orgánmi a organizáciami, ktoré sa na území mesta podieľajú na zabezpečovaní verejného poriadku a obecných vecí verejného poriadku. Ide predovšetkým o spoluprácu s policajným zborom, kde po novele trestného poriadku došlo k zintenzívneniu spolupráce v oblasti majetkovej trestnej činnosti, kedy priestupky proti majetku objasňované a riešené mestskou políciou sa stávajú súčasťou evidencií vedených Policajným zborom. Mestská polícia spolupracuje pri výkone svojich úloh v oblasti dopravy aj s príslušnými dopravnými inšpektorátmi PZ. Pri riešení  priestupkov proti občianskemu spolunažívaniu a priestupkov proti VZN a pod. spolupracuje zasa s príslušnými obvodnými úradmi, kde tieto priestupky riešia  odbory všeobecnej vnútornej správy v správnom konaní. S Policajným zborom spolupracuje MP Žilina i pri zabezpečovaní verejných kultúrnych, spoločenských a športových podujatí, kde mnohé akcie z hľadiska počtu účastníkov vykazujú známky rizika a vtedy sa javí úzka spolupráca ako nevyhnutnosť.     
     Vo veľkej miere MP Žilina spolupracovala i so Železničnou políciou a to hlavne v rámci konania športových podujatí – hlavne futbalových zápasov, kedy MP spoločne zabezpečovala presun fanúšikov zo železničnej stanice na futbalový štadión a späť a to hlavne pri zápasoch s klubmi, ktoré sú známe  agresivitou svojich fanúšikov. Obdobná spolupráca bola i v rámci kultúrnych akcií konaných v meste Žilina, na ktoré prišlo hodne fanúšikov z iných miest Slovenska, kde v spolupráci so ŽP zabezpečoval MP bezproblémový presun zo železničnej a tiež autobusovej  stanice do miesta konania akcie a späť. Železničná polícia sa podieľala aj na zabezpečení a usporiadaní dňa detí pre deti v meste Žilina.  

     Ďalšími zložkami, organizáciami inštitúciami, s ktorými MP Žilina pri plnení úloh spolupracuje je MsÚ Žilina (odbor dopravy a životného prostredia, odbor majetkovo-právny odbor organizačný a vnútornej správy a útvar hlavného kontrolóra), Obvodný úrad – odbor všeobecnej vnútornej správy, kam sú odstupované priestupky na správne konanie, Slovenská inšpekcia životného prostredia, HaZZ, CO pluk Žilina, Špeciálny vojenský pluk v Žiline a pod. 
     Spolupráca mestskej polície s inými orgánmi a organizáciami je vymedzená jednak § 24 zákona o obecnej polícii a zároveň vychádza zo skutočných požiadaviek a podmienok praxe.    
     Dobrá spolupráca je aj s občianskymi združeniami a neziskovými organizáciami. Jednou z najhlavnejších je záchranárska organizácia Záchranári K7 – psovodi, s ktorou má mestská polícia spracovaný spoločný projekt zameraný na priblíženie práce záchranárov a mestskej polície občanom mesta a najmä mládeži. 
     Príslušníci mestskej polície za zúčastňujú zasadaní jednotlivých komisií mesta napr. komisia pre nebytové priestory, dopravná komisia atď.) kde prenášajú požiadavky MP a naopak prostredníctvom zástupcov MP sú prenášané požiadavky na MP. 
     Z mestských organizácii je spolupráca najviac rozvinutá s DPMŽ, Mestským divadlom, Turistickou a informačnou kanceláriou a Žilinskou parkovacou spoločnosťou.  

6.	Záver

     Práca príslušníkov Mestskej polície Žilina je náročná činnosť, ktorá vyžaduje plné psychické a fyzické nasadenie počas celej pracovnej zmeny, perfektnú znalosť právnych noriem  potrebných pre výkon úloh mestskej polície, schopnosť adekvátnej komunikácie s verejnosťou. Je potrebné si uvedomiť, že drvivá väčšine príslušníkov Mestskej polície Žilina vykonáva svoju pracovnú činnosť priamo v teréne – v uliciach mesta a to za každého počasia, počas celého roka, 24 hodín denne.                                                     

     Žiadaný efekt – ochranu verejného poriadku, života, zdravia a majetku občanov je možné docieliť iba spoluprácou  všetkých zložiek, ktoré participujú na zabezpečovaní verejného poriadku a obecných vecí verejného poriadku v meste. 

     Základným predpokladom však  naďalej zostáva spolupráca mestskej polície priamo s verejnosťou. Občania sa javia ako najvnímavejší a najvšímavejší z hľadiska registrácie páchania priestupkov, resp. inej protispoločenskej činnosti. Preto je nutnosťou získať späť kredit Mestskej polície Žilina, kde občan musí vnímať príslušníka mestskej polície ako osobu, ktorá mu pomôže v každej situácii,  má jeho dôveru a občan sa na príslušníka MP obráti o pomoc v každej situácii. Pokiaľ požiadavku občana z hľadiska právomocí a oprávnení zákona o obecnej polícii nie je možné riešiť, musí byť policajt tou osobou, ktorá poskytne  informáciu o kompetencii jednotlivých orgánov a organizácii, na ktoré sa môže občan so svojimi požiadavkami obrátiť.

     Veríme, že Mestská polícia Žilina sa pod novým vedením stane tou inštitúciou, ktorá bude tieto požiadavky verejnosti  v plnej miere spĺňať.    

Príloha: 

Legenda priestupkov :

Pešia zóna  - § 60-2,3 ,  dopravná značka D-57a Zákona SNR č. 315/96 Zb.

Iné dopravné priestupky - § 3 odst.2.pís.b. Zákona 315/96 Zb. – nerešpektovanie dopravného značenia  /dopravné značky :B-1,B-2,B-3,B-31, B-27b,D-56 a s odkazom na D-12,D-13a, D-13b/.

Zákon SNR č.377/2004 Z.z. – Fajčenie na verejnom priestranstve pod prístreškami

Zákon SNR č.372/90 Zb.:                                                                                                                                       
§ 30 – priestupky na úseku ochrany pred alkoholizmom a inými toxikomániami.
§ 47 – priestupky proti verejnému poriadku:
odst.1 pís.a) - neuposlúchne výzvu verejného činiteľa pri výkone  jeho právomocí. 
odst. 1 pís.b) - poruší nočný kľud
odst.1. pís.c) - vzbudí verejné pohoršenie
odst.1. pís.d) - znečistí verejné priestranstvo, verejne prístupný objekt, alebo znečistí                            verejne prospešné zariadenie plagátovou výzdobou, komerčnými a reklamnými oznamami, zanedbá povinnosť upratovania verejného priestranstva.
odst.1. pís. g) - poškodí, alebo neoprávnene zaberie verejné priestranstvo, verejne prístupný objekt, alebo verejne  prospešné zariadenie.
§ 49 - priestupky proti občianskému spolunažívaniu.
§ 50 – priestupky proti majetku.

Zákon SNR č.282/2002 Z.z.– O chove a držaní psov.

VZN č. 3/1992 - O MPR – Reklamy na území mesta.

VZN č.6/1992  - O udržiavaní všeobecnej čistoty, ochrana zelene, znečisťovanie verejného priestranstva - ohorky, cestovné lístky, obaly, zvyšky jedál, pľuvance, oleje, chemikálie, jazda znečistenými vozidlami  ktoré znečisťujú vozovku, zbytočne pustený motor, parkovanie na  zeleni a jazda po chodníku, umývanie motorového vozidla, ochrana zelene - orezávanie stromov, poškodzovanie zelene.

VZN č.12/1992 – O podnikateľskej činnosti – otváracie a zatváracie hodiny.                                                                                                                                                       

VZN č. 5/1994 – Šírenie reprodukovanej hudby.

VZN č. 6/1998 – Trhový poriadok – podmienky predaja.

VZN č.15/1993 – O vylepovaní plagátov a živelných nápisoch.